龍泉山
作者：孟點
朝代：宋

paragraphs: 汙瀆橫鱣鯨，螻蟻得而制。
所據非所容，悲歎生賈誼。
吾疑洛陽叟，所見未超詣。
卷之不能伸，無乃爲形累。
朅來姚江濱，稽首龍山寺。
泓澄尺餘水，龍乃于此憇。
飲之還可小，泥蟠縱兀肆。
乘時大其用，雲行復雨施。
出無而入有，莫得窺其際。
茲龍之爲龍，所以超萬類。
彼哉橫江鯨，舟楫詫吞噬。
莫知屈伸理，已大不可細。
滄溟有時竭，鬐鬛何足恃。
惟龍神以天，不足以跡泥。
洪濤再翻播，勺水或游戲。
江河固所便，岩穴亦可寄。
深潛若終隠，奮迅倏已逝。
小大無定名，變化莫擬議。
吾聞黄面老，法門傳不二。
細能入無閒，大可周天地。
芥子納須彌，妙語言下契。
蟄龍徘徊久，其亦悟此意。